San Loenso (personna)
San Loenso, (San Lorenço primma do XIX sec., in Latin Laurentius) o fu un diacono da gexa romann-a, nasciüo in Spagna (3° secolo). Segundo a tradizion o l' è stæto martirizzou brüxandolo in sce 'na grixella in te l'anno 258, perchè o s'ea refûou de consegnâ ae autoritæ e palanche da comûnitæ crestiann-a. O l' è stæto assoterrou fêua de mûagge de Romma in scia via Tiburtinn-a, dove òua se trêuva a baxilica a lê dedicâ, vixìn a l'attuale çimiteio du Verano. O se çelebra o 10 d'Agosto. In ta stöia de l'arte, o vegne rappresentou vestìo da diacono e o porta in màn a grixella scimbolo du sêu supplissio. Sovente o tegne in te màn anche a croxe, a borsa, e un libbro con a scrita Dispersit, dedit pauperibus. Zena a l’ha dedicou a San Loenso a sêu cattedrale.
lij_Latn lij_Latn